Naluktan ti miting babaen iti panangidaulo ti ababa a kararag ni Forester Jaime Sonido, Sr. ti CENRO. Nangipaay ti pannakaibinsa ti panggep ti grupo ti DENR babaen ken ni Senior Environment Management Specialist Antonio P. Ridulme, CENRO-Vigan City. Innayon ti opisial a maikatlo daytoyen a daras a matratar ti ICM Plan ket naudi ti workshop a naaramid a nangitedan ti tunggal maysa iti expertise-da iti panagplano. Naisaruno a dagus ti pannakaiparang ti pakabuklan ti ICM Plan babaen ken ni Ms. Graziel Gonzales.
Detaliado ti panangibasa ken panangilawlawag ni Ms. Gonzales ket naipalubos nga agsarita/agkomento ti asinoman a partisipante iti sinaguday ti plano a naipakita iti Powerpoint. Nagpaay ni Forester Darwin Ablang, pannakabagi ti DENR Regional Office a mangigiya iti “Critiquing and Open Forum” a parte ti miting. Nabiag ti diskusion dagiti nagpartisipar a nagresulta iti nasayud a pannakarebisar ti dadduma a paset ti ICM Plan.
Kinarit ni Forester Ablang dagiti pannakabagi ti coastal barangays ti Munisipalidad ti Cabugao nga idur-asda pay ti lugarda ta dakkel ti potensialna iti Ecotourism maigapu iti Mangrove Plantation ken dadduma pay a rekursos naturales a pakabuklanna.
Maulit ti pannakarebisar ti ICM Plan, maidatag iti Sangguniang Bayan para iti pannakaadaptarna a pagalagadan babaen ti panangaprobar ni Mayor Edgardo “Ediboy” S. Cobangbang, Jr. a mangitantandudo ti pannakasaluad ken pannakapasayaat dagiti Coastal Barangays ti Munisipalidad.
Nupay kasta, mapagnanamingan dagiti nagatendar a maipatungpal ti maaprobaran nga ICM Plan inton Tawen 2014 agsipud ta agpatingga inton Tawen 2013 pay laeng ti Coastal Resources Management (CRM) a maipatpatungpal iti Munisipalidad ti Cabugao iti agdama. # (Web In-Action)
ilo_Latn ilo_Latn ilo_Latn ilo_Latn ilo_Latn